Հավելված

Հայաստանի Հանրապետության սննդամթերքի

անվտանգության տեսչական մարմնի կառավարման խորհրդի

2020 թվականի օգոստոսի 13-ի N 10 որոշման

**ԿԱՐԳ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄԻՆ ՀԱՆՐՈՒԹՅՈՒՆԻՑ ՍՏԱՑՎՈՂ ԲՈՂՈՔՆԵՐԻ ԸՆԴՈՒՆՄԱՆ ԵՎ ԴՐԱՆՑ ՀԵՏԱԳԱ ԸՆԹԱՑՔ ՏԱԼՈՒ**

**1.ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով կարգավորվում են Հայաստանի Հանրապետության սննդամթերքի անվտանգության տեսչական մարմնի (այսուհետ` Տեսչական մարմին) կողմից հանրությունից ստացված բողոքների ընդունման և դրանց հետագա ընթացք տալու հետ կապված հարաբերությունները:
2. Տեսչական մարմինը հանրությունից ընդունում և քննության է առնում տնտեսավարող սուբյեկտների գործունեության հետ կապված բողոքները:
3. Բողոքները կարող են ներկայացվել առձեռն, էլեկտրոնային եղանակով, փոստային եղանակով, «Թեժ գիծ» հեռախոսակապով, ինչպես նաև կարող են քննության առնվել ԶԼՄ-ներում, սոցիալական ցանցում հրապարակված այն նյութերը, որոնք վերաբերում են սննդամթերքի և կերի անվտանգության, անասնաբուժության և բուսասանիտարիայի ոլորտներին:
4. Բողոքները կարող են փոխանցվել այլ մարմիններից «Վարչարարության հիմունքների և վարչական վարույթի մասին» Հայաստանի Հանրապետության օրենքի 33-րդ հոդվածով սահմանված կարգով:
5. Բողոքը պետք է պարունակի հետևյալ տեղեկատվությունը.
6. բողոքողի անունը, ազգանունը (թղթային կրիչի դեպքում` ստորագրություն), իրավաբանական անձի դեպքում` նրա լրիվ անվանումը (թղթային կրիչի դեպքում` պաշտոնատար անձի ստորագրությունը).
7. բողոքողի հասցեն (իրավաբանական անձի գտնվելու վայրը).
8. մարմնի անվանումը, որին ներկայացվում է բողոքը.
9. բողոքով ներկայացվող պահանջը (դիմումի առարկա).
10. բողոքին կցվող փաստաթղթերի ցանկը (եթե այդպիսիք ներկայացվում են).
11. բողոքը կազմելու տարին, ամիսը և ամսաթիվը.
12. բողոքողի հետադարձ կապի միջոցը (էլեկտրոնային փոստ կամ հեռախոսահամար).
13. անձը հաստատող փաստաթղթերի տվյալններ (ըստ անհրաժեշտության):

6.Տեսչական մարմնում կազմակերպված անձանց ընդունելության ժամանակ կարող է կազմվել արձանագրություն, որը սույն կարգի 5-րդ կետի իմաստով համարվում է անձի կողմից ներկայացված բողոք:

7. Եթե բողոքում առկա են ձևական սխալներ կամ բացթողումներ, որոնք կարող են շտկվել, ապա վարչական մարմինը 1 աշխատանքային օրվա ընթացքում դրանք մատնացույց է անում բողոքողին նրան հնարավորություն ընձեռելով շտկելու այդ սխալները կամ բացթողումները` երկու աշխատանքայի օրվա ընթացքում:

8.Անանուն կամ կեղծ բողոքներին տեսչական մարմինն ընթացք չի տալիս: Կեղծ է համարվում այն բողոքը, որում նշված անձնական տվյալները չեն համապատասխանում բողոքը ներկայացնող անձի իրական տվյալներին, կամ քաղաքացին հայտնում է, որ բողոքում նշված են իր անձնական տվյալները, սակայն հեղինակն ինքը չէ:

9. Եթե բողոքով ներկայացվող հարցը չի մտնում Տեսչական մարմնի իրավասությունների մեջ կամ ներկայացված հարցերից մեկը կամ մի քանիսը ենթակա այլ պատական մարմնի իրավասությանը, ապա դրան ընթացք է տրվում «Վարչարարության հիմունքների և վարչական վարույթի մասին» Հայաստանի Հանրապետության օրենքի 33-րդ հոդվածով սահմանված կարգով:

10. Բողոքին Տեսչական մարմնի կողմից տրվում է համապատասխան ընթացք, որի մասին բողոքողը եռօրյա ժամկետում տեղեկացվում է:

11.  Հանրության կողմից տնտեսավարող սուբյեկտների վերաբերյալ բողոքների ներկայացումը հիմք չէ ըստ անհրաժեշտության ստուգումներ անցկացնելու համար՝ առանց հետագա դիտարկման:

12. Եթե տեսչական մարմին ստացված բողոքը պարունակում է տեղեկատվություն, որը համապատասխանում է «Հայաստանի Հանրապետությունում ստուգումների կազմակերպման և անցկացման մասին» օրենքի 4-րդ հոդվածի 3.1. մասի 2-րդ կետին, ապա Տեսչական մարմինը բողոքին ընթացք է տալիս «Հայաստանի Հանրապետությունում ստուգումների կազմակերպման և անցկացման մասին» Հայաստանի Հանրապետության օրենքով սահմանված կարգով, ինչպես նաև «Սննդամթերքի անվտանգության պետական վերահսկողության մասին» օրենքով սահմանված կարգով:

13.Այն դեպքում, եթե Տեսչական մարմին ստացված բողոքում առկա չեն սույն կարգի 12-րդ կետում նշված անգամանքները, ապա Տեսչական մարմինը բողոքին ընթացք է տալիս «Վարչարարության հիմունքների և վարչական վարույթի մասին» Հայաստանի Հանրապետության օրենքի համաձայն:

14.Բողոքի հիման վրա հարուցված վարչական վարույթի ընթացքում գործողություններն իրականացվում են բացառապես բողոքում բարձրացված հարցերի շրջանակներում:

15. Տնտեսավարող սուբյեկտների գործունեության հետ կապված բողոքները վերլուծվում են Տեսչական մարմնի ռիսկի գնահատման (կառավարման) և վերլուծությունների վարչության կողմից, որի արդյունքներն օգտագործվում են ինչպես ռիսկերի կառավարման համար, այնպես էլ հիմք են հանդիսանում տնտեսավարող սուբյեկտների անհատական ռիսկը գնահատելու և տնտեսավարող սուբյեկտների ռիսկայնության գնահատականների փոփոխության համար:

**2.ՀԱՆՐՈՒԹՅՈՒՆԻՑ ՍՏԱՑՎԱԾ ԲՈՂՈՔՆԵՐԻ ԸՆԹԱՑՔԸ**

16. «Թեժ գիծ» հեռախոսակապով ստացված բողոքներն ընդունվում, գրանցվում են Տեսչական մարմնի արագ արձագանքման բաժնի կողմից և զեկուցագրով ներկայացվում են Տեսչական մարմնի ղեկավարին:

17. ԶԼՄ-ներում, սոցիալական ցանցում հրապարակված այն նյութերը, որոնք վերաբերում են սննդամթերքի և կերի անվտանգության, անասնաբուժության և բուսասանիտարիայի ոլորտներին, գրանցվում են Տեսչական մարմնի իրազեկման, խորհրդատվության և հանրության հետ տարվող աշխատանքների բաժնի կողմից և զեկուցագրով ներկայացվում են Տեսչական մարմնի ղեկավարին:

18. Սույն կարգի 16-րդ և 17-րդ կետերում նշված կամ վերահասցեագրված բողոքները մակագրվում են Տեսչական մարմնի ոլորտային վարչությանը, ռիսկերի գնահատման (կառավարման) և վերլուծությունների վարչության և արագ արձագանքման բաժնին՝ վերջինիս պատասխանատուներին նշանակելով որպես առաջին կատարող:

19.Մեկ աշխատանքային օրվա ընթացքում ոլորտային վարչությունը ներկայացնում է մասնագիտական դիրքորոշում բողոքում բարձրացված խնդրի վերաբերյալ, իսկ ռիսկերի գնահատման (կառավարման) և վերլուծությունների վարչությունը՝ քաղաքացիների կյանքին, առողջությանը, կենդանիների առողջությանը և բուսաբուծությանը (մշակաբույսերին) վնաս հասցնելու հնարավոր վտանգի առաջացման կամ առկայության վերաբերյալ:

20.Տեսչական մարմնի արագ արձագանքման բաժինն ուսումնասիրում է բողոքի համապատասխանությունը սույն կարգով սահմանված պահանջներին, և հնարավորության դեպքում միջոցներ է ձեռնարկում սխալները կամ բացթողումները շտկելու ուղղությամբ:

21. Տեսչական մարմնի արագ արձագանքման բաժինը, ոլորտային վարչության և ռիսկերի գնահատման (կառավարման) և վերլուծությունների վարչության դիրքորոշումները ստանալուց և ամփոփելուց հետո, մեկ աշխատանքային օրվա ընթացքում զեկուցագիր է ներկայացնում Տեսչական մարմնի ղեկավարին՝ նշելով անհրաժեշտ տեղեկատվությունը, մասնավորապես՝ բողոքի հիման վրա իրականացվող պետական վերահսկողության ձևը, հարցերի շրջանակը, ինչպես նաև վարչական վարույթի հարուցման հիմքերը:

22. Սույն կարգի 21-րդ կետում նշված զեկուցագիրը մակագրվում է Տեսչական մարմնի իրավական աջակցության և փաստաթղթաշրջանառության վարչություն՝ սահմանված կարգով իրավական ակտի նախագիծ կազմելու նպատակով:

23.Տեսչական մարմնի իրավական աջակցության և փաստաթղթաշրջանառության վարչությունը մեկ աշխատանքային օրվա ընթացքում «Հայաստանի Հանրապետությունում ստուգումների կազմակերպման և անցկացման մասին» օրենքի պահանջներին համապատասխան կազում է ստուգման հրամանի, կամ «Սննդամթերքի անվտանգության պետական վերահսկողության մասին» օրենքի պահանջներին համապատասխան դիտարկման կամ անասնահամաճարակային կամ բուսասանիտարական մշտադիտարկման հրամանի նախագիծ:

24. Բողոքով բարձրացված հարցը Տեսչական մարմնի իրավասության մեջ լինելու դեպքում Տեսչական մարմնի արագ արձագանքման բաժնի կողմից եռօրյա ժամկետում իրականացվելից գործառույթների վերաբերյալ ծանուցվում է բողոքողին:

25. Վարչական վարույթի հարուցման դեպքում եռօրյա ժամկետում վարույթի մասնակիցներին (բողոքողին և վարչական ակտի հասցեատիրոջը) ծանուցվում է վարչական վարույթի հարուցման մասին:

26. Ծանուցման մեջ նշվում է լսումներ իրականացնելու մասին՝ նշելով լսում անցկացնելու տեղը, օրը և ժամը:

27.Լսման արդյունքում բողոքով բերված հարցերի վերաբերյալ որոշակի փաստական հանգամանքներ պարզելու նպատակով կարող է որոշում կայացվել զննում և/կամ փորձաքննություն իրականացնելու:

28. Զննում և/կամ փորձաքննություն իրականացնելու մասին հրամանը երեք աշխատանքային օրվա ընթացքում առձեռն կամ փոստի միջոցով ծանուցվում է վարչական վարույթի մասնակիցներին:

29.Բացառիկ դեպքերում, երբ Տեսչական մարմնի կողմից բողոքին չարձագանքելը կարող է հանգեցնել ծանր հետևանքների, տեսչական մարմնի ղեկավարն անհապաղ արձակում է հրաման զննում և/կամ փորձաքննություն իրականացնելու վերաբերյալ: